至和雜書五首 八月一日
作者：蔡襄
朝代：宋

paragraphs: 淮天過盡入吳渠，蘭亭晚日光疎疎。
金桃傅粉好顔色，綠醽泛灧深車渠。
觥巡屢卷明星出，花翹零落隨衣裾。
幺絃不動凝古意，春容淺破長眉舒。
庭院簾帷一齊下，紅蠟陰沈霜滿瓦。
雞頭軟熟七月終，舉手分傳玉盈把。
席前碧甕覆瑶槳，一秋愁淚風前灑。
雲中寶暈萬重高，付與輕綃藏冰麝。
孤城寒柝夜迢遥，誰道劉郎有天馬。
歸來却問東海桑，海浪漫漫彩虹挂。
紅絲縈膾曉刀鳴，雙龍笑斷夢中驚。
莫將團扇掩塵匣，曾障清歌十數聲。